Προσφυγή της 25ης Aπριλίου 2024 – Pinpoint Innovations κατά Επιτροπής
(Υπόθεση T-223/24)
Γλώσσα διαδικασίας: η αγγλική
Διάδικοι
Προσφεύγουσα: Pinpoint Innovations Ltd (Clarina, Ιρλανδία) (εκπρόσωπος: K. Kelly, δικηγόρος)
Καθής: Ευρωπαϊκή Επιτροπή
Αιτήματα
Η προσφεύγουσα ζητεί από το Γενικό Δικαστήριο:
να ακυρώσει την απόφαση C(2024) 1172 final της Επιτροπής, της 17ης Φεβρουαρίου 2024, για την ανάκτηση ποσού 122 662,74 ευρώ (εκατόν είκοσι δύο χιλιάδων εξακοσίων εξήντα δύο ευρώ και εβδομήντα τεσσάρων λεπτών), πλέον τόκων, από την Pinpoint Innovations Limited·
να χορηγήσει παράταση της προθεσμίας για την ολοκλήρωση της εκτελέσεως  της συμφωνίας επιχορήγησης και για την παροχή χρηματοδότησης·
επικουρικώς, να μειώσει το ποσό του προστίμου που επιβλήθηκε στην προσφεύγουσα δυνάμει της πλήρους δικαιοδοσίας του Γενικού Δικαστηρίου·
να καταδικάσει την καθής στα δικαστικά έξοδα της προσφεύγουσας.
Λόγοι ακυρώσεως και κύρια επιχειρήματα
Προς στήριξη της προσφυγής η προσφεύγουσα προβάλλει τρεις λόγους.
Με τον πρώτο λόγο προβάλλεται ότι η καθής παρέλειψε και/ή αρνήθηκε να λάβει υπόψη τις ρήτρες ανωτέρας βίας που περιέχονταν στη σύμβαση επιχορηγήσεως προκειμένου να καταλήξει στα συμπεράσματά της στην προσβαλλόμενη απόφαση.
Με τον δεύτερο λόγο προβάλλεται ότι η καθής παρέλειψε και/ή αρνήθηκε να υιοθετήσει «ευέλικτη και ευνοϊκή» προσέγγιση έναντι της προσφεύγουσας, αντιθέτως προς τα δημοσιευθέντα από την ίδια στις συχνές ερωτήσεις (FAQ) τον Δεκέμβριο του 2020.
Με τον τρίτο λόγο προβάλλεται ότι, ακόμη και αν κριθεί ότι η προσβαλλόμενη απόφαση είναι κατά τα λοιπά σύννομη, το ποσό το οποίο φέρεται να οφείλει η προσφεύγουσα πρέπει να κυρωθεί ή να μειωθεί, λόγω (α) της παγκόσμιας πανδημίας, η οποία εμπόδισε την προσφεύγουσα να εκτελέσει τα καθήκοντά της και/ή (β) του γεγονότος ότι η καθής παρέλειψε να διευκολύνει οποιαδήποτε μορφή συνεργασίας για την πλήρη εκτέλεση του ‘Σχεδίου Tracworx’, μολονότι τούτο θα ήταν και ασφαλές και σύννομο.
____________